Charles Bell (1813–1882) was ’n Skotsgebore landmeter-generaal van die ou Kaapkolonie, 'n kunstenaar, heraldikus, en ontwerper van medaljes en seëls. As skilder is hy veral bekend vir ’n geïdealiseerde voorstelling van Jan van Riebeeck se eerste kennismaking met die Strandlopers in Tafelbaai. Hy het ook die beroemde Kaapse driehoekseëls ontwerp. Charles Davidson Bell is op 22 Oktober 1813 in Newhall, Crail, Fife, Skotland, gebore en is ook daar by die St Andrews Universiteit opgelei. Bell verlaat Skotland en vaar na Suid-Afrika, waar hy in 1830 aan die Kaap die Goeie Hoop land. Sy oom, sir John Bell, was die Sekretaris van die Kaapse Regering en het Bell 'n pos in die staatsdiens gegee. Hy word in 1834 as kunstenaar aangestel en vertrek saam met dr. Andrew Smith op sy tweejarige ekspedisie noordwaarts tot by die Limpopo. In 1838 word Bell van waarnemende klerk van die Wetgewende Raad na assistent landmeter-generaal bevorder. In 1848 word hy die landmeter-generaal. In 1851 ontwerp hy 'n silwermedalje vir die destydse Kaapse goewerneur, sir Harry Smith, wat aan dapper troepe tydens die Agtste Grensoorlog toegeken is.